મેઘાણીનગરના સ્લમ ક્વાટર્સમાં રહેતા અને રિક્ષા ડ્રાઇવિંગ કરતા નારણભાઇ જાલુભાઇ પટણીએ મેધાણીનગર પોલીસ સ્ટેશનમાં ચાર શખ્સ વિરુદ્ધમાં હત્યાની કોશિશની ફરિયાદ કરી છે. શનિવારે સાંજે નારણભાઇની તબિયત ખરાબ હોવાથી તેમનો ભત્રીજો દીપક પટણી તેમની ખબર કાઢવા માટે તેમજ રૂપિયા આપવા માટે આવ્યો હતો. તે સમયે સ્લમ ક્વાટર્સમાં રહેતો અને દારૂના ધંધામાં સંડોવાયેલો દશરથ ઉર્ફે ડચો મારવાડી નારણભાઇના ઘરે આવ્યો હતો અને તું કેમ અહીં આવ્યો છે તેવું કહીને દીપકને ઘરની બહાર લઇ ગયો હતો. જૂની અદાવતને ધ્યાનમાં રાખીને દશરથે દીપક સાથે ઝઘડો કર્યો હતો અને તમારે લોકોને અહીં રહેવાનું નહીં ઘર ખાલી કરીને જતા રહો તેમ કહીને બીભસ્ત ગાળો બોલ્યો હતો.